เปิดเออีซีแบงก์ไทยแป้ว เสียเปรียบขนาดและคน
วรภัค ชี้เปิดเออีซีแบงก์ไทยเสียเปรียบ ทั้งขนาดและบุคลากร
16 ม.ค. 2558

วรภัค ชี้เปิดเออีซีแบงก์ไทยเสียเปรียบ ทั้งขนาดและบุคลากร
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวในงานสัมมนา คอร์เนล ฟอรั่ม เมื่อ 15 ม.ค. ว่า การเปิดเขตการค้าเสรีอาเซียนในปลายปีนี้ จะสร้างโอกาสให้กับเศรษฐกิจไทย แต่ในภาคการธนาคารยังเสียเปรียบธนาคารของประเทศเพื่อนบ้าน โดยเฉพาะในธุรกิจลูกค้ารายใหญ่ ส่วนที่ได้เปรียบคือธุรกิจเอสเอ็มอี ลูกค้ารายย่อย
“หากไทยต้องการเป็นศูนย์กลางการเงินอาเซียนเหมือนสิงคโปร์ ต้องแก้ปัญหา 3 ประการ คือ ขนาดของธนาคารพาณิชย์ไทยต้องใหญ่กว่านี้  คุณภาพของบุคลากรต้องมีมาตรฐานสูงกว่านี้ โดยเฉพาะทักษะด้านภาษา และต้องมีบุคลากรด้านนี้มากเพียงพอ ขณะนี้บุคลากรที่จะทำงานธนาคารเริ่มขาดแคลน” นายวรภัค กล่าว 
นายวรภัค เปิดเผยว่า ธนาคารขนาดใหญ่ของไทยเฉลี่ยมีสินทรัพย์ 2 ล้านล้านบาท ยังถือว่าต่ำกว่าธนาคารขนาดใหญ่ของสิงคโปร์มาก หากต้องการเพิ่มศักยภาพเน้นเปิดสาขาต่างประเทศอาจจะไม่ทัน ต้องอาศัยความร่วมมือระหว่างกัน
“ขณะนี้กำลังมีการเริ่มต้นพัฒนามาตรฐานธนาคารพาณิชย์ในอาเซียน (Qualified ASEAN Bank) หรือคิวเอบีขึ้น เพื่อเป็นความร่วมมือระหว่างธนาคารไทยกับธนาคารในชาติอาเซียน เพื่อเป็นช่องทางขยายธุรกิจ” นายวรภัค กล่าว